বিশ্বকাপের ফাইনালে হারের মধুর প্রতিশোধ নিল নিউজিল্যান্ড। ওয়ান ডে সিরিজের প্রথম ম্যাচে অস্ট্রেলিয়াকে ১৫৯ রানে চূর্ণ করে। অকল্যান্ডে দলের জয়ে প্রধান ভূমিকা নিউজিল্যান্ডের দুই পেসার ট্রেন্ট বোল্ট ও ম্যাট হেনরি-র। দু’জনেই নিলেন তিনটি করে উইকেট। তাঁদের দাপটে অস্ট্রেলিয়া মাত্র ২৪.২ ওভারে শেষ হয়ে গেল ১৪৮ রানে।
দ্বিতীয়ার্ধের নায়ক যদি হন নিউজিল্যান্ডের পেসাররা, তাহলে প্রথমার্ধের রাশ ছিল ব্যাটসম্যানদের হাতে। ওপেনার মার্টিন গাপ্টিল ৭৬ বলে ৯০ রান করেন। আটটি চার ও পাঁচটি ছক্কা মেরেছেন তিনি। যার মধ্যে একটি ছক্কা তো স্টেডিয়ামের বাইরে গিয়ে পড়ে। ব্রেন্ডন ম্যাকালামও ২৯ বলে ৪৪ রানের ঝোড়ো ইনিংস খেলেছেন। ওপেনারদের দাপটে ১০.৫ ওভারে ৭৯ রান যোগ করে নিউজিল্যান্ড।
রান পেয়েছেন হেনরি নিকল্‌স-ও (৬১)। প্রথমে ব্যাট করে নিউজিল্যান্ড তোলে ৩০৭/৮। জবাবে অস্ট্রেলিয়া নয় ওভারে ৪১/৬ হয়ে যায়। ম্যাচের পর স্মিথ বলেছেন, ‘‘টপ অর্ডারের ব্যর্থতাতেই এই বিপর্যয়। দশ ওভারের মধ্যে ছয় উইকেট পড়ে গেলে আর কিছু করার থাকে না। আমাদের বোলাররা কিন্তু ভালই বল করেছে।’’